**Cine să fure primăvara?**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- De-atâtea zile plouă cu secunde,

Se scutură cireşii prin grădini,

Cibinul supărat vrea să inunde

Câmpiile cu maci şi mărăcini.

În alte primăveri era mai bine,

Magnolia pe-alei te-ntâmpina,

Iar soarele cu razele aldine

Prin părul tău, iubito, se juca.

Acum mă-ntreb, nu ştiu a câta oară,

De ce atâta vânt, furtuni şi ploi,

Cine să fure oare-o primăvară

Când o păstram în suflet amândoi?

- Doar împreună-o să găsim remediu

Acestor astenii. Spuneau la ştiri

Că primăvara noastră-i în concediu,

Departe, undeva, în amintiri.

Pe malul apei salcia pletoasă

Cuprinsă de atâtea nostalgii

Întreabă trecătorii, curioasă,

Ce anotimp e-acesta? Oare ştii

C-am îndurat capriciile vremii

O iarnă-ntreagă, nu mi-a fost uşor,

N-am aşteptat nici laude, nici premii,

Dar, pentru sfantu’, vino, că mi-e dor.

Ioan Grigoraș Liliana Trif